b'\n_START_ARTICLE_\nStat satelit\n_START_PARAGRAPH_\nStatul satelit este un termen politic care se refer\xc4\x83 la un stat care este \xc3\xaen mod oficial independent, dar este practic subiect al domina\xc8\x9biei unui alt stat mai puternic. Acest termen a fost creat prin analogie cu sistemele planetare \xc8\x99i a fost folosit pentru prima oar\xc4\x83 pentru a denumi \xc8\x9b\xc4\x83rile din Europa Central\xc4\x83 \xc8\x99i R\xc4\x83s\xc4\x83ritean\xc4\x83 membre ale Pactului de la Var\xc8\x99ovia \xc3\xaen timpul r\xc4\x83zboiului rece. Astfel, statele de mai sus sunt "sateli\xc8\x9bi" care suportau hegemonia Uniunii Sovietice. \xc8\x98i alte state din sfera de influen\xc8\x9b\xc4\x83 sovietic\xc4\x83 precum Coreea de Nord, \xc8\x99i Cuba castrist\xc4\x83, (\xc3\xaen special dup\xc4\x83 admiterea \xc8\x9b\xc4\x83rii \xc3\xaen CAER) erau deseori considerate state satelit._NEWLINE_\xc3\x8en utilizarea sovietic\xc4\x83, termenul a fost aplicat statelor de pe orbita Germaniei naziste, Italiei fasciste \xc8\x99i Japoniei imperiale, de exemplu, Rom\xc3\xa2nia era un stat satelit \xc3\xaen raport cu cel de-al Treilea Reich (1940-1944)._NEWLINE_Acest termen este folosit \xc8\x99i \xc3\xaentr-un mod mult mai vag, pentru a denumi \xc8\x9b\xc4\x83ri mici a c\xc4\x83ror politic\xc4\x83 extern\xc4\x83 este aliniat\xc4\x83 cu cea a unei mari puteri, (de exemplu a\xc8\x99a numita anglosfer\xc4\x83)._NEWLINE_Puterea permite \xe2\x80\x9esatelitului\xe2\x80\x9d s\xc4\x83u s\xc4\x83 fie \xe2\x80\x9eindependent\xe2\x80\x9d. Armata superputerii este liber\xc4\x83 s\xc4\x83 men\xc8\x9bin\xc4\x83 baze militare \xc3\xaentr-un astfel de stat aliat, \xc3\xaen timp de pace. Orice \xc3\xaencercare de a rupe alian\xc8\x9ba risc\xc4\x83 interven\xc8\x9bia armat\xc4\x83 a puterii.\n_START_SECTION_\nAnalogia cu "statul marionet\xc4\x83"\n_START_PARAGRAPH_\nTermenul "stat satelit" este deseori socotit apropiat ca \xc3\xaen\xc8\x9beles sau chiar sinonim cu termenul "stat marionet\xc4\x83", care are \xc3\xaens\xc4\x83 o conota\xc8\x9bie peiorativ\xc4\x83. _NEWLINE_"Statul marionet\xc4\x83" este folosit deseori pentru a semnifica dependen\xc8\x9ba unei na\xc8\x9biuni mici fa\xc8\x9b\xc4\x83 de o mare putere, implic\xc3\xa2nd faptul c\xc4\x83, f\xc4\x83r\xc4\x83 sprijinul statului mai puternic, "marioneta" \xc3\xaenceteaz\xc4\x83 s\xc4\x83 mai existe. Unul dintre efectele r\xc4\x83zboiului rece a fost apari\xc8\x9bia unor state marionet\xc4\x83 americane sau sovietice \xe2\x80\x93 anticomuniste, respectiv autoritariste. Coreea de Sud sau Taiwanul au fost considera\xc8\x9bi sateli\xc8\x9bii SUA, \xc3\xaen vreme ce Cuba, Vietnamul sau Coreea de Nord au fost considera\xc8\x9bi marionete sovietice.'